*Tämä artikkeli käsittelee tilavuusyksikköä. Lítra on myös saari Kreikassa.*
**Litra** (tunnus **l** tai **L**) on SI-järjestelmän lisäyksikkö tilavuudelle. Kuution mallisen kappaleen, jonka koko on 10 cm · 10 cm · 10 cm eli kuutiodesimetri, tilavuus on litra. Tuhat litraa on kuutiometri.

Litran tunnus on joko l tai L. Tästä päätti 16. yleinen paino- ja mittakonferenssi v. 1979. Tämä on poikkeus siihen sääntöön, että vain erisnimiin perustuvien yksiköiden tunnukset alkavat versaalilla (isolla kirjaimella)

. Päätöksen syynä oli kirjaimen l ja numeron 1 sekaantumismahdollisuus. Käytäntö eri maissa on vaihteleva. Usein yksikön tunnus ilman etuliitteitä kirjoitetaan L, mutta kertoimen sisältävät yksiköt, joissa sekaantumisen vaara on pienempi, kirjoitetaan esim. cl, ml, µl. Annetun lukuarvon jälkeen ennen yksikön tunnusta on kirjoitettava välilyönti.

1000 l = 1 m³
1 l = 1 dm³ = 1000 cm³

SI-kertoimet
------------

Litrasta voidaan SI-järjestelmän kertoimilla muodostaa suurempia tai pienempiä yksiköitä

*Hehtolitra* (tunnus hl) on sata litraa eli sata kuutiodesimetriä

1 hl = 100 dm³
*Desilitra* (tunnus dl) on litran kymmenesosa eli sata kuutiosenttimetriä.

1 dl = 100 cm³
*Senttilitra* (tunnus cl) on litran sadasosa eli kymmenen kuutiosenttimetriä.

1 cl = 10 cm³
*Millilitra* (tunnus ml) on litran tuhannesosa eli kuutiosenttimetri.

1 ml = 1 cm³

Historia
--------

Litra otettiin käyttöön Ranskassa 1790-luvulla osana metrijärjestelmää. Alkujaan oli tarkoitus määritellä myös kilogramma sen suuruiseksi, että yksi kuutiodesimetri eli litra vettä olisi massaltaan tarkalleen kilogramman suuruinen. Kilogrammalle valmistettiin kuitenkin oma mallikappaleensa, ja myöhemmin entistä tarkemmiksi tulleet mittaukset osoittivat, että se on hieman suurempi kuin vesikuutiodesimetrin massa.

Kun Sèvresissä vuonna 1901 pidettiin kolmas yleinen paino- ja mittakonferenssi (CGPM), tämä ero oli jo tunnettu. Konferenssissa päätettiin, että litra oli yhtä kuin tilavuus, joka on 1 kg:lla vettä normaalissa ilmanpaineessa siinä lämpötilassa (3,98 °C), jossa sen tiheys on suurimmillaan. Tästä päätöksestä seurasi, että yksi litra oli 1,000 028 dm3.

Vuonna 1964 12. yleisessä paino- ja mitta­konferenssissa päätettiin litran osalta palata alkuperäiseen määritelmään. Litra on nyt kuutiodesimetrin erityisnimi, toisin sanoen se on tarkalleen 1 dm3. Samalla annettiin kuitenkin suositus, jonka mukaan litran käyttöä olisi syytä välttää sellaisissa mittauksissa, joissa edellytetään niin suurta tarkkuutta, että näiden määritelmien välisellä erolla on merkitystä.

Lähteet
-------

1. ↑  Suomen Standardoimisliitto: SI-opas (myös painettuna, ISBN 952-5420-93-0) (PDF) (Sivu 8.) *SFS-oppaat*.  04.11.2002. Suomen Standardoimisliitto.  Arkistoitu 31.8.2012. Viitattu 18.12.2011.
2. ↑  BIPM: SI brochure (*Le Système international d’unités*, myös painettuna, ISBN 92-822-2213-6) (PDF ja html) (Luku 5.1)  2006. Paris:  BIPM. Viitattu 25.2.2012. ranska ja englanti
3. 1 2 3  A Dictionary of Units - Volume and Capacity Cleave Books. Viitattu 12.9.2011.
4. ↑  Resolution of the 3rd meeting of the CGPM (1901) BIPM. Viitattu 12.9.2011.
5. ↑  Appendix C: General tables of units of measurement *NIST Handbook 44: Specifications, Tolerances, and Other Technical Requirements for Weighing and Measuring Devices*.  11 November 2000. National Institute of Standards and Technology. Viitattu 9.10.2006.
6. ↑  Resolution 6 of the 12th meeting of the CGPM (1964) BIPM. Viitattu 12.9.2011.

Aiheesta muualla
----------------

* Kuvia tai muita tiedostoja aiheesta **Litra** Wikimedia Commonsissa